संजीव,
तुजे म्हजे इश्टागतीक अंदूं पन्नास वर्सां पुराय जातात. तुजे आदीं हांव बरयतालों हें तुवेंच कितले फावट सगळ्यांक सांगलें आनी बरोवनूय दवरलें. पूण म्हजी लेखणी बरोवपाची थांबिल्ली तेन्ना तुवेंच 2012 सालांत परतून म्हाका उतरां गिरोवंक शिकयली. आयज म्हज्या नांवार चार पुस्तकां आसात ताचें सगळें श्रेय तुका आनी फक्त तुकाच संजीव.
 संजीव, तुजे आनी म्हजे विचार वेगळे. तुजो आनी म्हजो सभाव वेगळो. तुका जें पटना, जें रुचना तें तोंडार सांगपाचें तुका धाडस आसलें. हांव कोणाक कितेंय वायट दिसत म्हणून तोंडांतल्या तोंडांत उतरां गिळपी. लोक आमकां दोगांयकूय वळखताले. देखून परस्पर विरोधी सभाव आसुनूय तुजें आनी म्हजें कशें पट्टा हाचेंच खूब जाणांक अजाप दिसतालें. कांय जाण तशें उलोवनूय दाखयतालें. तुजें उलोवप सदां सरळ आनी मुद्देसूद आसतालें. जें तुज्या तत्वांत बसनासलें तें तूं केन्नाच मानून घेनासलो. ताका लागून कांय वेळार मनीस तुट्टाले. पूण तुज्या मनांत केन्ना कोणा विशीं पाप नासले. केन्ना कोणाचें वैयक्तीक वांकडेपण घेवपाचो तुजो हेत नासतालो. तुजें मन हांवें पळयलां. कोणाचे संवसार उबे करतना, तर कोणाक कामाक लायतना तूं कसो पोटतिडकीन वावुरतालो तेंवूय हांवें पळयलां. अन्यायाचो तुका सदांच तिटकारो. आनी अन्याय करतल्यांची सेडीत तिडक येताली. जांचेर अन्याय जाला तांचे खातीर खंयच्याय थराक वचून आदार करतनाय तुका हांवें पळयला. पत्रकारितेन आशिल्ल्यान तुज्यो वळखी, तुजे खूब राजकारण्यां कडेन लागींचे संबंद. सामके मुख्यमंत्र्यां मेरेन तुजे वैयक्तीक संबंद. तुवें हें फायद्याक वापरपाचे थारायल्ले जाल्यार तूं संजीव, इतलो सादो उरचोच नासलो. पूण तुवें हे संबंद फक्त अडिल्ल्या नडिल्ल्यां खातीर वापरले. तुवें केल्ल्या आदाराच्यो काणयो कोण कोण आयज आमकां सांगतात. त्यो केन्ना आमीय आयकूंकय नासल्यो.
 संजीव, खांदार घेतिल्ली जापसालदारकी कशी पुर्णत्वाक व्हरप हें कोणेंय तुजेच कडसून शिकपाचें. मित्रमंडळाची खंयचीय कार्यावळ वेळाचें बंधन पाळून सुबक आनी सुटसुटीत जावपा फाटल्यान तुजेंच मार्गदर्शन आसतालें. कार्यावळी उण्यो केल्यार जाता पूण दर्जेदार जावंक जाय हाचे खातीर तूं हटवादी आसतालो. विश्व कोंकणी केंद्रान आमचेर एक म्हत्वाची जबाबदारी सोंपयल्ली. तुवें तनामनान सगळ्या गजालींची फाटपुरवण करून विश्व कोंकणी समारोहाची जापसालदारकी निभयली. ही याद इतली ताजी टवटवीत आसा की दिसता अजुनूय आमी मंगळुरांतूच आसात. संदेश सामंत, तूं आनी हांव आमी घोस्तान मजा केली. तरणेपणांत मेकळेपणांत आमिदाद आसताली तशे मेकळे वागले. खळखळून हांसले. घरच्यांचे फोन आयले आमकां, 'आमची याद येना' तुमकां काय म्हणून. किदें रे हें! म्हयन्या भितर खंयचे कडेन कांयच ना! संजीव, तुज्या मित्रमंडळांतले आमी सगळेच इश्ट तुज्या "उलय रे" ह्या आवाजाची वाट पळयतात.
 संजीव, तुजें 'हाडामासाचीं देवळां' पुस्तक उजवाडावपा खातीर हांवें नविश्री क्रियेशन्सची स्थापना केली. ह्या पुस्तकांतल्यान तुज्यांतलो गद्य लेखक कितलो सक्षम आसा हें वाचकांनी जाणलें आनी हजारांनी पुस्तकांची विक्रमी विक्री जाली. तुजी गद्य लेखनांतली मिश्कील शैली वाचकांक मानवली. बरें तें सगळें सांगतनाच धोंगांपोंगा उगती करपाची तुजी अशी वेगळीच शैली. गोड पेड्यान वखदी गुळी दिवपी वैद्य तूं. समाजाची नाडी तुवें अचूक वळखल्ली.
 संजीव, तुजो कोणाय कडेन तात्वीक वाद जालोच जाल्यार कांय जाणांची अपेक्षा आसताली की हांवें तरी तुका त्या वादा पासून पयस रावपाक शिटकावचो. अशें दिसपा फाटल्यान कांय जाणांची भावना प्रामाणीक आसताली. पूण आमी दोगांयनी सदांच एकामेकांच्या मताचो आदर केलो. म्हजी एखाद्री गजाल तुका मानवली ना जाल्यार तुवें केन्ना हांवें तुज्या मता प्रमाण वागचो असो हट्ट केलो ना आनी तुजी कसलीय गजाल म्हाका आवडली ना जाल्यार हांवेंय केन्ना तुजें मतपरिवर्तन करपाचो अट्टाहास केलो ना. आमी दोगांयनी सदांच एकामेकांच्या व्यक्ती स्वातंत्र्याचो आदर केलो. म्हणून ही इश्टागत आयजवेर तिगून उरली.
 संजीव, हांवें म्हजें "इंद्रधोणू उदेवं" पुस्तक तुका अर्पण केलें. तेन्ना तुवें म्हळें, आपूण उदयाल्या कवितांचेर उलोवचो ना. तूं आमच्या इश्टागतीचेर उलयलो. तुजी आनी म्हजी इश्टागत तुजे आनी म्हजे पुरती मर्यादीत उरली ना. आमच्या कुटुंबाची इश्टागत. तुजे म्हजे इश्टागतींत केन्ना वेव्हार नासलो. देखून आमची इश्टागत तिगली.
 संजीव, आमी दोगांयनी इश्टागतीचेर कविता बरयल्यो. लेख बरयले. उलोवपांय केलीं. तुज्या कितल्याशाच पुस्तकांनी उदय म्हांबरो आनी म्हज्या सगळ्याच पुस्तकांनी संजीव वेरेंकार आसा. समाजांत मनीसपण वाडचें, कुटुंबवत्सल समाज घडचो हाचे खातीर वावुरले. आनी कुटुंबाक धरुनूय रावले.
 संजीव, भुरगेपणांत धरिल्लो तुजो हात असो हांव सादेपणी सोडचों ना. जंय आसा थंयच्यान म्हाका जागयत राव. तुजे इतलो हांव शिटूक न्हय. तुजे इतलो हुशार न्हय. तरी तुजो इश्ट म्हण म्हाका मान मेळ्ळा ताची तुळा कित्याच कडेन जावं नजो!
 तुजो इश्ट,
खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 